สวัสดีค่ะ ดิฉันเคยสอบถามมาครั้งนึงแล้ว แต่เนื่องจากคาดว่าน่าจะมีปัญหาต่อเนื่องน่ะค่ะ จึงขอเรียนถามคุณอีกครั้งค่ะ ดิฉันผ่าตัดปีกมดลูกขวาเนื่องจากท้องนอกมดลูก เมื่อวันที่ 9 เม.ย.63 และประมาณวันที่ 20-26 เม.ย.มีมูกใสๆ ไม่มีกลิ่น ออกมาจากช่องคลอดปริมาณจากน้อยไปมาก มีอาการเหมือนจะเป็นประจำเดือน เจ็บคัดหน้าอก และเจ็บหน่วงๆ ที่ท้องน้อย(รึมดลูกนี่ละค่ะ) พอวันที่ 27 เม.ย.ช่วงบ่ายนัดเปิดแผลที่ผ่าตัดหน้าท้อง บอกอาการไป ตอบว่าน่าจะเป็นอาการไข่ตกและจะมีประจำเดือน ไม่มีอะไรน่ากังวล ทีนี้พอกลับบ้านแล้วตอนเย็นก็มีเลือดออกเหมือนเป็นประจำเดือน(แต่มาติด กกน.นิดหน่อยค่ะเหมือนเวลามีประจำเดือนวันแรก) และก็ไม่มีอาการปวดท้องรึเจ็บหน่วงท้องน้อยอีก จนถึงวันที่ 6 พ.ค.63 ซึ่งปริมาณปกติเหมือนเวลาที่ดิฉันเป็นประจำเดือน (ไม่มีอาการปวดท้องรึเจ็บปวดอะไรภายในช่องท้องรึว่าท้องน้อย) แต่โดยปกติแล้วตั้งแต่มีประจำเดือนครั้งแรกตั้งแต่วัยรุ่นจนถึงปัจจุบัน ดิฉันจะมีประจำเดือน 3 วัน หยุดไป 1 วัน และมาอีก 1 วัน เป็นแบบนี้ทุกรอบประจำเดือนค่ะ ซึ่งคุณในแอพถามตอบปัญหาสุขภาพตอบมาว่าน่าจะเป็นประจำเดือนน่ะค่ะ ทีนี้พอวันที่ 16-22 พ.ค. ได้มีเลือดออก(เหมือนเวลาเป็นประจำเดือน) มีอาการปวดหัวและปวดเมื่อยหลัง เอว ขา เหมือนเวลาที่เป็นประจำเดือนในแต่ละรอบ แต่คราวนี้ไม่มีอาการเจ็บคัดหน้าอก ซึ่งคุณตอบว่าถ้ามาไม่เกิน 7 วัน น่าจะเป็นประจำเดือน และบอกว่าหลังการผ่าตัดปีกมดลูก อาจทำให้รอบประจำเดือนมาไม่ตรงรอบ ต้องผ่านไป 2-3 รอบเดือนถึงจะเป็นปกติ ทีนี้พอวันที่ 5 มิ.ย.จนถึงวันนี้ (8 มิ.ย.) ก็มีเลือดออกเหมือนประจำเดือน อาการเหมือนเวลามีประจำเดือน ไม่ปวดรึเสียดท้อง แต่ปวดเมื่อยมากกว่ารอบก่อน น่าจะเป็นเพราะวันที่ 6-7 มิ.ย.เลือดมามากหน่อยน่ะค่ะเลยปวดเมื่อยและอ่อนเพลีย แต่วันนี้ (8 มิ.ย.) เลือดมาน้อยและไม่ค่อยปวดเมื่อยแล้วค่ะ จึงอยากถามคุณว่าเลือดออกล่าสุดนี่ใช่ประจำเดือนอีกไะคะ เพราะนับจากวันที่ 22 พ.ค.มาจนถึงวันที่ 5 มิ.ย.มันแค่สิบกว่าวันเอง แต่อาการโดยทั่วไปก็ไม่มีอะไรผิดปกติจากอาการเป็นประจำเดือนเลยน่ะค่ะ รบกวนคุณช่วยตอบให้คลายกังวลทีนะคะ ขอบค่ะ🙏
สวัสดีค่ะ รอบเดือนปกตินั้นควรจะมาทุก 22-35 วันนับจากครั้งก่อน มาประมาณ 3-7 วันแล้วหยุดสนิท ไม่มีออกมาเพิ่มเติมอีกจากเหตุการณ์ดังกล่าวมา เนื่องจากเพิ่งเกิดหลังการผ่าตัดที่ปีกมดลูก อย่างที่แพทย์แจ้งคืออาจจะทำให้ประจำเดือนมาไม่ค่อยตรงรอบในช่วง 2-3 เดือนแรกได้ค่ะ หรือเลือดที่ออกมาหลังจากผ่าตัดใหม่ประมาณ 1-2 เดือน อาจจะยังเป็นเลือดที่เหลือค้างจากการผ่าตัดได้เช่นกัน ร่างกายอาจจะใช้เวลาฟื้นตัวประมาณ 2-3 เดือน ไม่มีเลือดค้าง และกลับมามีประจำเดือนตามปกติดังนั้นเลือดที่ออกล่าสุด อาจจะเป็นเลือดประจำเดือนที่เพิ่งเริ่มกลับมาก็ได้เช่นกัน ควรสังเกตอาการต่อไปก่อนค่ะ ว่ารอบเดือนหน้านั้น เลือดมาตรงรอบดีแล้วหรือไม่ หากหลังจากนี้ไป เพียงแค่ไม่กี่วัน (น้อยกว่า 22 วัน) เริ่มมีเลือดออกผิดปกติออกมาอีก ออกมามาก เป็นลิ่มเลือด ปวดหน่วงท้องน้อย ให้กลับไปพบแพทย์ที่ผ่าตัดเพื่อตรวจดูเพิ่มเติมอีกครั้งว่าทำไมจึงมีเลือดออกผิดปกติทางช่องคลอดออกมา ซึ่งอาจจะมีการติดเชื้อเกิดขึ้นก็ได้ เบื้องต้นงดการมีเพศสัมพันธ์ไปก่อน ไม่ซื้อยาปรับฮอร์โมนใดๆมาใช้โดยไม่ได้อยู่ภายใต้การดูแลของแพทย์ค่ะ